**Poročilo uvodnega dogodka za koordinatorje Evropskega tedna mobilnosti 2025**

**8. april 2025, 9:00–14:00**
**Velika dvorana Ministrstva za vzgojo in izobraževanje, Ljubljana**

Evropski teden mobilnosti (ETM) 2025 se je začel z močnim in navdihujočim zagonom! Pod sloganom **»Mobilnost za vse!«**, ki nosi sporočilo vključujoče, dostopne in pravične mobilnosti.

**Vsi imamo pravico do trajnostnih prevozov – ne glede na finančne zmožnosti, lokacijo, spol, starost ali telesne sposobnosti. Med nami se veliko ljudi sooča z visokimi stroški opravljanja osnovnih poti ali pomanjkanjem ustreznih prevoznih možnosti, kar omejuje njihov dostop do delovnih mest, izobraževanja, zdravstvenih storitev in drugih ključnih dejavnosti. Ta pojav imenujemo prevozna revščina.

V letu 2025 EVROPSKI TEDEN MOBILNOSTI vabi k izvedbi akcij, s katerimi ustvarjamo dostopne, vključujoče in varne prevozne storitve za vse!**

Na uvodnem dogodku ETM smo 8. aprila gostili več kot **75 udeležencev iz 45 občin in 11 Regijskih centrov mobilnosti**.

**Plenarna otvoritev: strateške usmeritve in navdihujoče predstavitve**

Dogodek je otvorila **Pia Primec**, nacionalna koordinatorka ETM in predstavnica Ministrstva za okolje, podnebje in energijo, ki je izpostavila ključno letošnjo novost – **vzpostavitev vseh 12 regijskih centrov mobilnosti (RCM)**, ki bodo občinam zagotavljali strokovno podporo, koordinacijo in prenos dobrih praks.

Občine je pozvala k **prijavi na javni razpis za sofinanciranje aktivnosti ETM 2025**, katerega predstavitev bo izvedena v AVK obliki 23. 4. 2025. Na voljo pa so že tudi **CGP materiali kampanje 2025**, dostopni na [www.tedenmobilnosti.si](http://www.tedenmobilnosti.si).

**Strokovne predstavitve: prevozna revščina, dostopnost in inovacije**

**Marjeta Benčina** iz okoljske organizacije Focus je z močnim sporočilom osvetlila **prevozno revščino** in pomen **socialno pravične mobilnosti**. Sledil je **Simon Koblar** (UIRS) s svežo analizo **časovne in prostorske dostopnosti JPP**, ter **Aleksander Djurić** (DUJPP), ki je predstavil izzive in priložnosti organizacije šolskih prevozov v sodelovanju z občinami.

Poseben poudarek je bil tudi na **medgeneracijski solidarnosti** – **Marko Zevnik** (Zavod Sopotniki) je predstavil projekt »Povezani s Toyota GO«, ki je v marsikateri skupnosti že postal nepogrešljiv del dostopne mobilnosti.

**Domen Bekš** (Regionalni center Gorenjske) pa je postregel z impresivnimi rezultati regijskega sistema izposoje koles – kar **100.000 izposoj letno** na podeželju!

**Roma Hribar** (Regionalni center Ljubljanske urbane regije) je predstavila regionalno kampanjo **»Trajnostno v knjižnico po nagrado!«**, ki prerašča na nacionalno raven, saj se bo v letu 2025 izvajala v vsaj 7 regijah. S kampanjo želimo preseči uporabo avtomobila na kratke razdalje.

**Dobri zgledi iz prakse: občine, ki navdihujejo**

Navdušujoče predstavitve občin so dokazale, da je lokalni angažma ključ do uspeha:

* **Občina Solčava** s priznanjem Evropske komisije »Special Mention« dokazuje, da tudi majhna občina zmore velike korake na področju mobilnosti.
* **Občina Medvode** s projektom »Zeleni september« že več let izvaja kampanjo ETM cel mesec september, ko z interdisciplinarnim povezovanjem vsebin inovativno polni ulice z dogodki, umetnostjo in skupnostjo.
* **Nova Gorica**, Evropska prestolnica kulture 2025, z infrastrukturnimi nadgradnjami krepi trajnostne rešitve, med njimi simbolno pomemben **podhod pod železniško progo**.
* **Maribor** s pionirskim **Mobilnostnim skladom** postavlja temelje za sistemske spremembe mobilnostnih navad zaposlenih in prebivalcev.

**Na delavničnem delu smo izpostavili ukrep s katerim lahko občine v okviru kampanje ETM naslavljajo prevozno revščino - koncept osebnega mobilnostnega svetovanja, saj najbolje poznajo potrebe prebivalcev v lokalnem okolju. Mnoge občine že danes omogočajo prevoze na klic, zlasti za starejše in tiste, ki živijo na območjih, kjer avtobus ne vozi.**

**Osebno mobilnostno svetovanje je proces, ki pomaga posameznikom izboljšati njihovo mobilnost, ne glede na to, ali gre za osebe s posebnimi potrebami, starejše ali kogarkoli, ki ne ve, kje poiskati informacije ali želi optimizirati svojo potovalno izkušnjo.**

V okviru delavničnega dela smo ugotovili sledeče:

* Svetovanje ima največji učinek tam, kjer **že obstajajo kakovostne alternative** avtomobilu.
* Ključni akterji so **občine, RCM-ji, TIC-i, CSD-ji in lokalne skupnosti**.
* Pomembno je **osebno prilagajanje**, ustvarjanje zaupanja in **spremljanje sprememb skozi čas**.
* Ključna orodja: **mobilne enote, svetovalne točke, osebni mobilnostni načrti, skupni izleti, spletna orodja** in **kreativna komunikacija** na družbenih omrežjih.

**Zaključek s kolesarskim zanosom**

Pia Primec je dogodek zaključila s povabilom v kampanjo **»Polni zagona kolesarimo v službo«** in izrazila navdušenje nad energijo, povezovanjem in inovativnimi idejami, ki so zaznamovale uvodni dogodek. **ETM 2025** bo brez dvoma še bolj vključujoč, povezan in navdihujoč.